जोंनि रायजोआव थांनाय ब्रै बोसोर द’ दानाव सर्बानन्द सन’वाल खुंनाय सोरखारा रायजोनि जौगानायनि थाखाय मा-मा खामानि मावखो बिनि सायाव दाजाब-दानख’ जागोनखौ फैगौ बिसायख’थियाव रायजोफोरा होगोन। सन’वाल सोरखारा दाबि खालामदोंदि थांनाय 70 बोसोराव रायजोनि जा जौगानाय खामानि जादोंमोन बिखौ ब्रै बोसोर द’ दानावनो बिनि बांसिन जौगानाय लाबोदों। रायजोयाव दासान्दै गिख्रंथाव महराव साग्लोबहांहां बेकार जेंनाया। रायजो सोरखारा बे बेकार जेंनाखौ सुफुंनो थाखाय गोबां रोखोमै फसंनायनि राहा लादों होननानै दाबि खालामदोंब्लाबो बे जेंनायादि जोबोर (गुरुथ’) गोनां बे रोखा जादों। रायजो सोरखारनि रेबखान्थि बादियैब्ला दासान्दै रायजोयाव 18 लाखनि बारा बेकार दं। 2016 मायथायसिम रायजोयाव रेजिष्ट्रेसन जानाय बेकारफोरा 16,42,718 मोन। बे अनजिमाया 2019 मायथायनि जुन दानसिम 17,15,759 सिम बांदों। 2020 मायथायसिम बे अनजिमाया 18 लाख बारनो हमबाय। थारैनो क’रनानि गिख्रंथाव समाव बेकारनि अनजिमाया बांसिननायखौ नुनो मोननाय जादों।